Կարգ մը շրջաններու մէջ կը թխուէր կուտապը։ Կուտապը պատրաստելու համար ալիւրը կը շաղեն ձէթով, խմորի գունդերը գրտնակով կը տափակցնեն եւ իւրաքանչիւր գունդի մէջ կը դնեն խաշած լուբիա, բակլայ, սոխ կամ այլ բանջարեղէն, ապա զայն կը ծալեն բոլորակաձեւ կամ ձուաձեւ եւ կը թխեն թոնիրի մէջ։ Երբ կուտապը պատրաստ ըլլայ, հարսերն ու աղջիկները իրենց բաժինները կ՚առնեն եւ իրենց հարեւան ընկերուհիներուն հետ կ՚երթան կանաչապատ եւ յարմար տեղ մը։ Այդ օր ոչ մէկ հասուն կին, կեսուր կամ երիտասարդ կ՚ընկերանայ անոնց։ Այդ օրը ազատ կ՚ըլլան հարսերն ու աղջիկները։ Իրենց ընկերուհիներուն կը պատմեն իրենց ցաւերը կամ նոր կեանքի լաւ ու վատ կողմերը։ Ապա շուրջպար կը բռնեն։ Իսկ վերջաւորութեան կ՚ուտեն իրենց կուտապը։